Indik Wewehan Pangiring Ring Basa Baline
Sane kabaos Pangiring, inggih punika : Panganggen kruna sane magenah ring pungkur.
Pangiring-pangiring punika minakadi: a, an, ang (yang), in, ing (ning), e, ne, en, man, wan.
Pidabdab nyuratang Pangiring:
1. Yang kecape ring pamuput matengenan (aksara wianjana) kruna lan pangiring punika sambungang kawenten.
Upami:
Alih polih pengiring a = aliha
Jemak polih pangiring a = jemaka
Daar polih pangiring a = daara, msll.
2. Yan kecape ring pamuput tan matengenan (aksara suara) wewehin kawenten antuk pangiring na wiadin ne.
Upami:
Aba polih pangiring a, dados abana
Sidu polih pangiring a, dados siduna
Nyama polih pangiring e, dados nyamane
Jaja polih pangiring e, dados jajane, msll.
TEGES PANGIRING-PANGIRING PUNIKA:
1. Teges Pangiring “a”:
a. Nyinahang karya sane kakaryanin olih jadma sane karaosang (oleh orang ke 3). Upami :
Dukain + a, tingalin + a.
Wimba (contoh) ring lengkara :
Ngelemang titiang wawu dukaina olih i Guru.
Suba tingalina tiang epuh magarapan, masih ya enu bengong-bengong, msll.
b. Nyinahang padrebeaan/padrewean : Upami:
Umah +, pianak + a, msll.
Mula ento umahne
Pianakne ada tuah dadua, msll.
2. Teges Pangiring “an”:
a. Nyinahang kahanan nglangkungin sane lianan.
Upami:
Punyan nyuhe tegehan teken punyan nyuhe.
Nyoman patut sayang teken adi, wireh ya madewek cerikan.
Nistaan pangenahne, kewala utamaan suksemane, msll.
b. Nyinahang langkunganipun kalintang.
Upami:
Ya anak buka sesenggakane, jalma lantangan batis, joh-joh pagelahan anake bakat baana ngalih.
Eda Cai liunan munyi, dong enggalang pesuang karirihane, msll.
c. Nyinahang ngwangun Kruna Aran:
Upami:
Jani mula dina sangkepan Subak.
Sotaning madewek parekan, setata inut ngiring sapakayun I Gusti.
Di guane ento lepug ladah, wireh ditu gumanti dadi pedeman maling.
d. Nyinahang Kruna Aran niskala (kata benda abstrak).
Yan kamulan tusing duman I dewek, eda bena marikosa.
Kaliwat sarat muatan perahune ento, pantes suba kelebu.
Icen titiang numbas ajengan aji siu rupiah, msll.
e. Nyinahang prabot (alat-alat) :
Upami:
Jemakang meme kikihan, lakar ngae santen.
Jemakang meme saringan anggon nyaip santen.
Prabote makejang suba puntul, kema jemakang bapa sangihan, msll.
f. Nyinahang Kruna Aran sakadi Kruna Lingganipun :
Upami:
Ditu dijingjingane pejang bapa bulihe, ngantosang dewasane mamula.
Beeeh, kakene liunan jukutan padine, kenkenang tara ya berag.
Sawireh makelo ya nyongkok, mara ya bangun saget semutan batisne, msll.
g. Nyinahang wewatesan/wewanengan:
Upami:
Waian tiang majalan, sawireh motore kelang (langah = jarang).
Bulanan tiang ngantiang patekan beline.
Gobane seming latig, buka anake sakit tibanan, msll.
h. Nyinahang genah/ungguhan (tempat):
Upami:
Kawangunang sekolahan, genah malajahang budi.
Kala punika Hyang Indra mantuk ka Kendran, iniring watek gandarwa lan warapsarane sami.
Sang Niwatakawaca nglurug suargan, msll.
i. Nyinahang makueh (kadwi linggayang) :
Di peken liu ada dagang who-wohan, lwire : duren, manggis, wani, poh, salak muah ane lenan.
Amah-amahan kambinge soroh don-donan.
Anake cerik ane tonden matuuh liwat telu bulan, tonden dadi anggon mas-masan, msll.
j. Nyinahang tetuladan barang :
Upami :
Gaenang adine kapal-kapalan lakar pulanga di tlagane.
Seleg pesan anake cerik ento maplalianan, ngae umah-umahan teken bade-badean, msll.,
3. Teges Pangiring “ang”:
a. Nyinahang karya matetulung:
Upami:
Jemakang malu adine nasi, wireh uli tuni tonden madaar.
Munyinne buka beruke silemang, tusing pedas dingeh.
Entungang luune di pangkunge bedauh, msll.
b. Nyinahang nglaksanayang karya (Kruna Kria Lumaksan = kata kerja aktif).
Upami:
Tegarang satuayang malu, kenken pangawitne.
Gedenang buin agigis lampune, sunarane mermer pesan.
Uredang (ciutkan) buin abedik, bes gedenan bajune ene! Msll.
c. Nyinahang makta miwah nglaksanayang karya:
Upami:
Kedise ngeberang somi, ya ngajang sebun.
Embonang dagdag ane lakar baang celeng, msll.
d. Nyinahang sakadi Kruna Lingganipun.
Upami:
Embokan anake ya Ni Nyoman Ayu, wireh tuuhne sanget kelihan.
Beliang Ketut ya, anak tuuhne cerik pesan.
Enggal pesan ya ruyug, sujatine ya anak sedeng adiang ping pindo, msll.
e. Nyinahang karya kala punika/keterangang dedauhan (yaning Kruna Lingganipun nyinahang dauh).
Upami:
Ya setata bangun ngedas lemahang.
Nyoreang wawu Ida mantuk ke Puri Agung, msll.
4. Teges Pangiring “in”:
a. Nyinahang karya matetujon ring panandangipun.
Upami:
Yan suba magarapan, mula tuara dadi barengin nyen-nyen.
Tegakin jarane = ring jarane (kuda).
Ambenin temboke = dagingin amben.
Besangin siape = kaonang basangne, msll.
b. Nyinahang wewatesan.
Upami:
Bapak Kadek Dedhy tusing masuk wireh nelu bulanin okanne.
Di jeron Bapak Prebekele, ada karya ngerorasin.
c. Ngwangun rasa ring panandangipun :
Upami:
Uparenggan tetamanan punika wiakti ngulangunin pisan.
Who-wohane di abian, ngedotin pesan.
Yan tusing maan tuak bisa muduhin.
Kemikan Madene tuah ngenyudin asing-asing anake ngatonang, msll.
d. Nyinahang karya matetulung.
Upami:
Ampakin ya kori.
Ootin enggalang sesuunane, wireh kaliwat baat.
Jemakin malu aba-abaan adine, msll.
e. Nyinahang karya mewanti-wanti.
Upami:
Butbutin malu bulun siape.
Kedetin tiang akesep, wireh likad tiang ngmenekang, msll.
f. Nyinahang kahananipun lintangan.
Upami:
Pategehin pundukan carike ento, apang tusing dadi lancah blabar.
Paadengin majalan, wireh timpale enu joh dori.
Yadiapin beranhti I meme, jag palemahin aji basang, msll.
5. Teges Pangiring “ing = ning”.
Pangiring ing/ning puniki simper ring pangiring “ne”.
Upami:
Saluiring Kruna Lingga = sakancan Kruna Lingga. Pamuput ngacep-acep Ida Betara ring luuring = sane malingga malinggih ring ruuting akasa, msll.
6. Teges Pangiring “e”.
Nyinahang panuek kruna Lingganipun.
Upami:
Jame suba nyinahang pukul 10.05 manut dedauhan Indonesi sisi kauh.
Ya mula jalma kaliwat plengpeng, kewala yan bas sanget baan ngopak waluya bikule pisuhin, cutetne nyangetang dogen, msll.
7. Teges Pangiring “ne”.
a. Nyinahang barang punika drewen anak sane karaosang (orang ke 3).
Upami:
Gurune tuni I Kadek Dedhy teke mai.
Limanne gede gati, msll.
b. Ngwangun Kruna Aran.
Upami:
Dalemne atungtung nyuh (setinggi pohon kelapa).
Pajalanne cara mimis.
Kenyemne sat winaluya madu juruh, msll.
c.Nuekang Kruna Keterangan.
Upami:
Pangawtne ya ngorahang tuara nyak.
Sesubane ngaturang sembah, mara ya mapamit mulih, msll.
8. Teges Pangiring “en”.
Nyinahang pakaryan sane pacang kalaksanayang durung majanten.
Upami:
-Sahaning para istrine utama, sane sutindih ring sang raka, kabaos sang maraga priawati.
-Anak istri sane sampun ngamolihang ring indik kekawian, kabaos sang rumaga sastrawati.
-Anake sane seneng matulung urip, welas asih, tur malaksana rahayu, wantuh patut kabaosang budiman.
-Ida Sang Prabu Salia, wiakti ratu saktiman tur kabiuhaning wadua miwah bala peka.
-Sang Wibisana diastu tosning raksasa, sakewanten pakayunane suci, mawinan Ida kabaos sang Gunawan, msll.
Kaketus saking: Tata Sukerta B.Bali
Terakhir diperbaharui: March 02 2015 12:42:08.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn mos_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn lus_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn dyu_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn hau_Latn jav_Latn ban_Latn ban_Latn zsm_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn lin_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn sag_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn hau_Latn ban_Latn lua_Latn ban_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn fij_Latn ban_Latn ban_Latn ban_Latn ban_Latn sun_Latn kac_Latn ban_Latn ban_Latn pag_Latn swh_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn